เบี้ยประกันใหม่ทะลุแสนล้าน
ครั้งแรกในธุรกิจประกันชีวิตจับตาอันดับสองเปลี่ยนหน้า
11 ม.ค. 2556

ครั้งแรกในธุรกิจประกันชีวิตจับตาอันดับสองเปลี่ยนหน้า
ประกันชีวิตแรงไม่หยุด 11 เดือนเบี้ยใหม่ทะลุ 1 แสนล้านบาท เพิ่มขึ้น 27.4% เบี้ยรับรวมกว่า 3 แสนล้านบาท
นายสาระ ล่ำซำ นายกสมาคมประกันชีวิตไทย เปิดเผยว่า 11 เดือนแรกของปี 2555 ธุรกิจประกันชีวิตทั้งระบบมีเบี้ยรับทุกประเภท มีจำนวนสูงถึง 3.43 แสนล้านบาท หรือมีอัตราการเติบโต 18% เมื่อเทียบกับปีที่ผ่านมา แยกเป็น เบี้ยประกันชีวิตรับรายใหม่ จำนวน 1.12 แสนล้านบาท เพิ่มขึ้นมากถึง 27.4%
นายสาระ กล่าวว่า สาเหตุที่ธุรกิจประกันชีวิตขยายตัวมากเป็นผลมาจากการพัฒนาแบบประกันชีวิตที่หลากหลาย ตรงกับความต้องการของประชาชน ทั้งให้ความคุ้มครองและผลตอบแทนที่ดี จนสามารถจูงใจให้ประชาชนสนใจและเห็นคุณค่าของการประกันชีวิต และการใช้สิทธิประโยชน์เพื่อหักลดหย่อนภาษีเงินได้บุคคลธรรมดาอีกด้วย
สำหรับเบี้ยประกันชีวิตรับปีต่อไป 11 เดือนแรก ปี 2555 มีจำนวน 2.31 แสนล้านบาท หรือเติบโตเพิ่มขึ้น 13.9% ที่สำคัญคือ อัตราความคงอยู่ อยู่ในระดับที่ดีมากถึง 88% ซึ่งเป็นผลดีต่อผู้เอาประกันชีวิต การส่งเสริมวินัยในการออม การมีเงินสะสมทรัพย์สำรองในยามเดือดร้อน และการได้รับความคุ้มครองชีวิต สุขภาพ หรืออุบัติเหตุ อีกทั้งเป็นผลดีต่อการเติบโตที่ยั่งยืนของบริษัทประกันชีวิตทุกแห่ง
“ขอให้ผู้เอาประกันชีวิตที่ถือครองกรมธรรม์ประกันชีวิตอยู่แล้ว ไม่หยุดการชำระเบี้ยประกันชีวิตก่อนครบกำหนดสัญญา” นายสาระ กล่าว
นายสาระ กล่าวว่า เป็นที่น่ายินดีที่ประชาชนให้ความสนใจทำประกันชีวิตมากขึ้นอย่างต่อเนื่อง เฉพาะเดือน พ.ย. มีเบี้ยรับรวม 3.31 หมื่นล้านบาท แยกเป็นเบี้ยใหม่ 1.17 หมื่นล้านบาท และเบี้ยปีต่อไป 2.13 หมื่นล้านบาท
“ในเดือน ธ.ค. 2555 ที่ผ่านมา ประชาชนยังให้ความสนใจทำประกันชีวิตในอัตราสูง ดังนั้นจึงคาดว่าอัตราการเติบโตของเบี้ยประกันชีวิตทั้งปี 2555 จะสูงกว่าอัตราที่สมาคมประกันชีวิตไทยคาดไว้เมื่อต้นปี คือไม่ต่ำกว่า 15% อย่างแน่นอน ซึ่งเป็นอัตราที่น่าพอใจเป็นอย่างยิ่ง” นายสาระ กล่าว
ทั้งนี้ ตามข้อมูลของสมาคมประกันชีวิตไทย ปี 2555 เป็นปีแรกที่เบี้ยประกันชีวิตรับรายใหม่ทะลุ 1 แสนล้านบาทเป็นครั้งแรก โดยปี 2554 ที่ผ่านมาทั้งปีเบี้ยประกันชีวิตรับรายใหม่ทุกประเภทมีจำนวน 9.85 หมื่นล้านบาท
นอกจากนี้ จากสถิติ 11 เดือนมีแนวโน้มสูงที่จะเกิดการเปลี่ยนแปลงตำแหน่งบริษัทที่มีส่วนแบ่งการตลาดอันดับ 2 ในปี 2555 เป็นครั้งแรกในประวัติศาสตร์ธุรกิจประกันชีวิตไทย หากรายเดิมไม่สามารถที่จะทำยอดขายในเดือนสุดท้ายได้มากพอรักษาตำแหน่งไว้ได้